《游武夷九曲》
明代·林鸿

秋风泛瑶棹，爱此佳山川。九曲溯流月，数峰标暝烟。

开辟自天地，飞升有真仙。石上蜕金骨，云中鸣夜弦。

伊余探古迹，得复穷幽玄。閒招木客饮，醉向天坛眠。

不见紫阳翁，徒歌白云篇。余怀在渔钓，即此应忘筌。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。